קינגדום הולדינג קומפני

קינגדום הולדינג קומפני (בערבית: شركة المملكة القابضة) היא חברת החזקות סעודית, שבסיסה בריאד שמניותיה נסחרות בבורסה הסעודית. מייסד ויו"ר החברה הנוכחי הוא הנסיך אל-וליד בן טלאל וטלאל אברהים אל מיימנד משמש כמנכ"ל.

היסטוריה
החברה הוקמה בשנת 1979 על ידי הנסיך אל-וליד בן טלאל, לדבריו באמצעות 30 אלף דולר שלווה מאביו ו-300 אלף דולר משכנתה על ביתו בריאד. היא החלה את השקעותיה בקניית החזקות בחברות שונות בערב הסעודית, כולל חברות תקשורת. בשנות ה-90 החברה הרחיבה את השקעותיה לבורסות שונות בעולם, בהן וול סטריט. אל-וליד עבד עם כמה מהבנקים והמשקיעים הגדולים ביותר בוול סטריט, ועשה עסקים עם כמה מהטייקונים הגדולים בעולם כביל גייטס ורופרט מרדוק. השקעותיה היו בעיקר בתחומי הטכנולוגיה, המדיה והתקשורת, נדל"ן ונכסים בכל רחבי העולם. באותה תקופה נכנסה החברה גם לעסקי המלונאות, באמצעות חברת הבת – Kingdom Hotel Investments.

אסטרטגיית ההשקעות של בן טלאל, אשר זכה לכינוי "וורן באפט הסעודי", היא לרכוש מניות בחברות שנקלעו לקשיים במחיר נמוך ולהמתין בסבלנות להתאוששותן. כך למשל: ב-1991 השקיעה "קינגדום הולדינג" 590 מיליון דולר בקבוצת סיטיבנק, שעברה באותה עת תקופה קשה בעסקי הבנקאות בארצות הברית. בשנת 1998 התמזגה עם "טראוולרס גרופ", ויצרה את חברת הפיננסים הגדולה בעולם באותה עת סיטיגרופ, ושווי החזקותיה זינק כמעט פי 20; ב-1995 השקיעה 72 מיליון דולר במסגרת קונסורציום (יחד עם משה יוסף (פאול) רייכמן ומשפחת ספרא) שהוציא את פרויקט הנדל"ן קנרי וורף בלונדון מהליכי פשיטת רגל, ב-2001 מכרה את חלקה בחברה תמורת 178 מיליון דולר; באפריל 1997 רכשה 5% ממניות חברת המחשבים אפל במחיר נמוך, לאחר שדיווחה על הפסדים, ובמשך השנים מכרה את המניות ברווח ניכר. החל מ-1999 בן טלאל אף היה בקשרי ידידות עם וורן באפט.

בשנת 1995 רכשה החברה, תמורת 325 מיליון דולר, את מלון פלאזה בניו-יורק מדונלד טראמפ. המלון החליף ידיים פעם נוספת ב-2004, כשנרכש על ידי קבוצת 'אלעד נכסים' בשליטתו של איש העסקים הישראלי יצחק תשובה. תשובה רכש את המלון תמורת 675 מיליון דולר במטרה להסב את רובו לבית דירות יוקרתי. ביוני 2006 רכשה בחזרה 50% מחדרי המלון שנותרו בו לאחר השיפוץ.

באוגוסט 2006 הודיעה החברה על תוכנית לבצע הנפקה ראשונה לציבור לפי שווי שוק של 7 מיליארד דולר. עם זאת איש דת מוסלמי הוציא פתווה נגד רכישת המניות בטענה כי "החברות שבהן משקיעה קינגדום הולדינג מעורבות בהלוואות בריבית קצוצה, לא מצייתות לאיסור המוסלמי בנוגע לצריכת אלכוהול ועוסקות בפעילויות אסורות". ההנפקה בוצעה לבסוף ביולי 2007, מחיר המניה זינק ב-41% ביום המסחר הראשון שלה והחברה הייתה לרביעית בגודלה הנסחרת בבורסת סעודיה.

בעקבות המשבר הכלכלי העולמי ב-2008 החברה איבדה חלק מהונה, בשל השחיקה בערך השקעות הבנקאות והנדל"ן שלה; בעיקר ירידת הערך של מניות סיטיבנק ותאגיד המדיה טיים וורנר. עם זאת עסקיה התאוששו, בפברואר 2008 הודיעה "קינגדום הולדינ" כי היא מתכננת להקים את המגדל הגבוה בעולם בעיר ג'דה, הצפוי להתנשא לגובה של מייל (1,600 מטרים) ועלות הקמתו הוערכה אז בכ-10 מיליארד דולר.

 החזקות והשקעות 
השקעות "קינגדום הולדינג" מפוזרות בתחומי: השירותים הפיננסיים, נדל"ן, תיירות ומלונאות, מדיה, בידור, פטרוכימיה, תעופה וטכנולוגיה.

החזקות נוכחיות
 רשת מלונות ארבע העונות
 "פיירמונט ראפלס סוויסוטל" – חברת ניהול מלונות המוחזקת בשותפות עם קבוצת אקור
 מלון ג'ורג' החמישי בפריז
 מלון סבוי בלונדון
 החברה הלאומית לתיעוש (100%) (ערב הסעודית)
 קבוצת המדיה רוטנה (100%) (ערב הסעודית)
 xAI (מניות מיעוט שהתקבלו בעקבות רכישת טוויטר בידי xAI)
החזקות בעבר (רשימה חלקית)
 סיטיגרופ
 טיים וורנר
 "סאקס פיפת' אבניו " – ב-1993 רכשה 10% מרשת הקמעונאות האמריקאית
 דיסנילנד פריז – ב-1994 רכשה 16% ממניותיה של החברה המפעילה את פארק השעשועים (שהיה ידוע אז בשם "יורודיסני"), לאחר שנקלע לקשיים.
 ניוז קורפ – בשנת 1997 השקיעה לראשונה בחברה שהייתה קבוצת התקשורת השנייה בגודלה בעולם מבחינת הכנסות, ב-2015 מכרה את כל מניותיה. "ניוז קורפ" מצידה רכשה מניות בקבוצת המדיה רוטנה של "קינגדום הולדינג". באותה השנה רכשה 5% מיצרנית המחשבים אפל תמורת 115 מיליון דולר, רכשה תמורת 146 מיליון דולר 5% ממנוע החיפוש נטסקייפ, שנרכש אחר כך על ידי אמריקה און ליין שהתמזגה ב-2001 עם טיים וורנר, ושלימה 300 מיליון דולר תמורת 1% ממניות חברת מוטורולה.
 בתחילת המאה ה-20, בשיא בועת הדוט-קום, השקיע הנסיך 400 מיליון דולר ביצרנית המחשבים קומפאק, שמוזגה מאוחר יותר עם HP ו-100 מיליון דולר ביצרנית ציוד הצילום קודאק. 50 מיליון דולר השקיעה בכל אחת מחברות האינטרנט eBay, פרייסליין ואמזון.
 "פיירמונט הוטלס אנד ריזורטס" – ב-2006 רכשה את רשת מלונות היוקרה בכ-4 מיליארד דולר.
 ג'נרל מוטורס – בנובמבר 2010 רכשה 1% ממניות החברה תמורת 500 מיליון דולר.
 טוויטר – בדצמבר 2011 השקיעה 300 מיליון דולר בחברה.

קישורים חיצוניים




הערות שוליים

קטגוריה:חברות סעודיות